Na temelju članka 4. stavka 1. Zakona o lokalnoj i područnoj (regionalnoj) samoupravi (“Narodne novine” broj 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15, 123/17, 98/19 i 144/20) i članka 31. Statuta Općine Legrad (“Službeni glasnik Koprivničko-križevačke županije” broj 5/13, 2/18, 19/18, 2/20, 2/21 i 13/21) Općinsko vijeće Općine Legrad, dana 14. ožujka 2022. godine, donosi

**ODLUKU**

**o sufinanciranju troškova sterilizacije i kastracije pasa i mačaka na području Općine Legrad**

**Članak 1.**

U cilju kontrole razmnožavanja i smanjenja broja napuštenih pasa i mačaka, Općina Legrad će sufinancirati stanovnicima Općine Legrad, posjednicima pasa i mačaka, dio troškova sterilizacije i kastracije u sljedećim iznosima:

* do 200,00 kuna za mačku
* do 400,00 kuna za psa

Preostali iznos sredstava ukupne cijene sterilizacije ili kastracije psa ili mačke snosi posjednik životinje.

**Članak 2.**

Posjednik životinje ostvaruje pravo na sufinanciranje sterilizacije ili kastracije psa ili mačke uz sljedeće uvjete:

* da ima prijavljeno prebivalište na području Općine Legrad,
* da su on i njegovi članovi domaćinstva podmirili sve obveze prema Proračunu Općine Legrad,
* da je pas za kojeg se traži sterilizacija ili kastracija čipiran i cijepljen protiv bjesnoće,
* mogućnost sterilizacije ili kastracije do 2 psa i 2 mačke godišnje.

Zahtjev za sufinanciranje podnosi posjednik životinje uz navedene dokaze Jedinstvenom upravnom odjelu Općine Legrad. Posjedniku koji ispunjava uvjete iz ovog članka izdaje se rješenje kojim se odobrava sufinanciranje. Sredstva sufinanciranja uplaćuju se na račun ovlaštene veterinarske ustanove s kojom će Općina Legrad sklopiti ugovor te urediti postupak i način plaćanja od strane Općine Legrad. Ukoliko posjednik životinje sam podmiri ukupan trošak sterilizacije ili kastracije kod ugovorene veterinarske ustanove s kojom je Općine Legrad sklopila ugovor o vršenju navedenih usluga, udio sufinanciranja uplatit će se na račun posjednika, uz uvjet da isti uz zahtjev priloži račun od ugovorene veterinarske ustanove o obavljenoj sterilizaciji ili kastraciji i broj računa za uplatu sredstava sufinanciranja.

**Članak 3.**

Sredstva potrebna za sufinanciranje sterilizacije i kastracije osiguravaju se u Proračunu Općine Legrad.

Jedinstveni upravni odjel Općine Legrad zaprima zahtjeve stranaka i vodi evidenciju o izdanim rješenjima i utrošku sredstava.

**Članak 4.**

Ova Odluka stupa na snagu danom donošenja, a objavit će se u Službenom glasniku Koprivničko – križevačke županije.

**KLASA: 322-02/22-01/01**

**URBROJ: 2137-10-01-22-1**

**Legrad, 14. ožujka 2022.**

**Predsjednica:**

**Snježana Kuzmić, v.r.**